Gevaarlike veranderinge in Trump-regeringMike Pompeo is die VSA se nuwe minister van buitelandse sake en John Bolton is die nuwe veiligheidsadviseur. Foto: Ifri.org Die onlangse afdanking van Rex Tillerson as Amerikaanse minister van buitelandse sake en generaal H.R. McMaster as nasionale veiligheidsadviseur van die Trump-regering was nie goeie nuus nie. Slegter nuus, egter, is hul twee plaasvervangers, Mike Pompeo by buitelandse sake en John Bolton as veiligheidsadviseur, beide oorlogslustige karakters in ’n tydperk waar die Amerikaners ’n bepalende rol kan speel om vrede met Noord-Korea, Iran en selfs Rusland te bewerkstellig om dele van die Midde-Ooste en Asië weer eens in chaos te dompel. Donald Trump het tydens sy verkiesingsveldtog ’n nuwe, meer realistiese benadering tot internasionale verhoudinge aan Amerikaanse kiesers belowe. Talle aanvanklike aanstellings in sy kabinet het presies daardie benadering gevolg en daar was gedurende 2017 rede om te hoop vir ’n Amerika wat nie meer sy internasionale beleid deur steunwerwers en vriende met verdagte agendas laat bepaal nie. Ná rampspoedige oorloë in Irak en Afganistan en ’n benadering tot die konflik in Sirië wat hoofsaaklik gedryf is deur die agenda van ou vriende, soos Saoedi-Arabië, kon ’n mens hoop vir ’n beter benadering wat minder intervensionisties van aard kon wees. George Bush se idee om die Amerikaanse soort demokrasie op byvoorbeeld Noord-Afrika en die Midde-Ooste af te dwing het misluk. Die oorlogslustige John Bolton, Amerikaanse ambassadeur by die Verenigde Nasies tydens Bush se tweede termyn en soortgelyke denkers in die Amerikaanse kongres was verontrus deur Donald Trump se antioorlog-uitsprake tydens die verkiesingsveldtog in 2016. Trump het toe die oorlog in Irak beskryf as die grootste fout wat Amerika ooit gemaak het. Sy eerste nasionale veiligheidsadviseur, Generaal McMaster, het hieroor met hom saamgestem. Dit lyk egter nou toenemend asof die gebeure tydens Bush se presidentskap hulself begin herhaal. Die onlangse besoek van Saoedi-Arabië se ambisieuse troonopvolger, Mohammed bin Salman aan Amerika en die wyse waarop die rooi tapyt vir hom uitgerol is, saam met Trump se besoek verlede jaar aan Riaad, het Amerika se verhouding met die Saoedi’s herbevestig. Daarmee saam spreek Trump homself lank reeds sterk uit teen die Iran-ooreenkoms waarvolgens Iran nie meer kernwapens kan vervaardig nie. Die ooreenkoms is sonder twyfel tans die beste manier om te verhoed dat Iran kernwapens vervaardig en om te verseker dat Iran se rol in die Midde-Ooste matig bly. Min kommer word deur Trump en ander Westerse leiers oor die rol van Saoedi-Arabië in die oorloë in Jemen en Sirië uitgespreek. Vroeë vanjaar het John Bolton in artikels in, onder meer, die invloedryke Wall Street Journal voorgestel dat Amerika aanvalle op Noord-Korea en Iran moet loods. Vandag is Bolton in een van die magtigste posisies in die Trump-administrasie. Binnekort moet Trump besluit of hy die ooreenkoms wat Westerse lande, insluitende die VSA, saam met Rusland en China met Iran gesluit het, gaan huldig. Gedurende Meimaand ontmoet hy met die diktator van Noord-Korea. Met oorlogslustige karakters soos Bolton en Pompeo aan sy sy, moet ’n mens bekommerd wees. Kom ons hoop die Trump, wat teen onnodige oorlog en bloedvergieting gekant is en onderhandelings en ’n goeie ooreenkoms verkies, die Trump is wat sal seëvier.